**OBEC SVINIA**

****

**Všeobecné záväzné nariadenie č. 2/2015**

obce SVINIA

**o verejnej kanalizácii,**

**odpadových vodách,**

**vodách z povrchového odtoku,**

**spoplatňovaní spracovania odpadových vôd a zneškodňovaní**

**odpadových vôd zo žúmp**

**na území obce Svinia**

Obecné zastupiteľstvo vo Svinej na základe ustanovenia § 4, ods. 3 písm. f/ a § 6 zákona SNR č. 369/1990 Zb. o obecnom zriadení v znení neskorších predpisov, zákona č. 50/1976 Zb. o územnom plánovaní a stavebnom poriadku /stavebný zákon/ v znení neskorších predpisov, zákona NR SR č. 442/2002 o verejných vodovodoch a verejných kanalizáciách v znení neskorších predpisov, zákona č. 364/2004 Z. z. o vodách v znení neskorších predpisov / vodný zákon/

**v y d á v a**

**Všeobecné záväzné nariadenie č. 2/2015**

**o verejnej kanalizácii, odpadových vodách, vodách z povrchového odtoku, spoplatňovaní spracovania odpadových vôd a zneškodňovaní odpadových vôd zo žúmp**

**Čl. I**

**ÚVODNÉ USTANOVENIE**

1. Toto všeobecné záväzné nariadenie ustanovuje povinnosti majiteľov nehnuteľností / fyzické a právnické osoby/ na území obce Svinia pri výstavbe kanalizačných prípojok, vypúšťaní odpadových vôd do verejnej kanalizácie, odvádzaní z povrchového odtoku, spoplatňovaní odpadových vôd a zneškodňovaní odpadových vôd zo žúmp. Ďalej ustanovuje práva a povinností vlastníka verejnej kanalizácie obce Svinia.

**Čl. II**

**ZÁKLADNÉ POJMY**

Verejnou kanalizáciou, alebo jej súčasťou sa rozumie prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie a spravidla aj čistenie odpadových vôd.

Vlastníkom verejnej kanalizácie na území obce je obec Svinia. Vlastníkom čistiarne odpadových vôd v obci je obec Svinia.

Vlastníkom kanalizačnej prípojky je osoba, ktorá zriadila prípojku na svoje náklady a to spôsobom určeným prevádzkovateľom verejnej kanalizácie. Ak je vlastník nehnuteľnosti vlastníkom kanalizačnej prípojky, prechádza pri zmene vlastníctva nehnuteľnosti vlastníctvo kanalizačnej prípojky na nového vlastníka nehnuteľnosti.

Odpadovou /splaškovou/ vodou sa rozumie voda obsahujúca rôzny podiel odpadových vôd z domácnosti, zariadení, služieb a objektov sociálnej vybavenosti. Za odpadovú vodu sa nepovažuje voda obsahujúca ropné, toxické, chemické, mastné a iné nebezpečné látky a nečistoty, ktoré môžu ohroziť biologický proces čistenia odpadovej vody a poškodzovať životné prostredie.

Producentom odpadových vôd vypúšťaných do verejnej kanalizácie je fyzická alebo právnická osoba, ktorá má uzatvorenú zmluvu o odvádzaní odpadových vôd s prevádzkovateľom verejnej kanalizácie a ktorá vypúšťa odpadové vody do verejnej kanalizácie. Za producenta sa týmto nariadením považuje aj fyzická a právnická osoba, ktorá nemá uzatvorenú zmluvu o odvádzaní vôd, avšak odvádza odpadovú vodu do verejnej kanalizácie, alebo odpadové vody zneškodňuje na ČOV.

Voda z povrchového odtoku / dažďová voda/ je voda z atmosférických zrážok, dopadajúca na pozemok a stavby nachádzajúce sa na tomto pozemku.

**Čl. III**

**KANALIZAČNÁ PRÍPOJKA**

1. Obyvatelia obce Svinia - vlastníci resp. užívatelia nehnuteľností, z ktorých činnosti vznikajú odpadové vody a ktoré sa nachádzajú na ulici s vybudovanou verejnou kanalizáciou, sú povinní do 31.12.2015 pripojiť sa na verejnú kanalizáciu kanalizačnou prípojkou podľa vypracovanej projektovej dokumentácie k domovej prípojke kanalizácie.
2. Vybudovanie kanalizačnej prípojky a napojenie na verejnú kanalizáciu je možné vykonať len s písomným súhlasom vlastníka kanalizácie na základe písomnej žiadosti majiteľa prípojky.
3. Miesto pripojenia kanalizačnej prípojky, umiestnenie meradla na kanalizačnej prípojke alebo umiestnenie revíznej kanalizačnej šachty na kanalizačnej prípojke určí prevádzkovateľ verejnej kanalizácie po dohode s majiteľom prípojky.
4. Spôsob napojenia prípojky musí byť vykonaný tak, aby nedošlo k poškodeniu alebo znefunkčneniu verejnej kanalizácie. Za škody spôsobené poškodením alebo znefunkčnením verejnej kanalizácie pri budovaní prípojky zodpovedá majiteľ prípojky.
5. Majiteľ prípojky musí pred zasypaním prípojky prizvať pracovníka prevádzkovateľa verejnej kanalizácie, ktorý vykoná kontrolu napojenia prípojky. Miesto zaústenia prípojky do verejnej kanalizácie musí byť obsýpané jemnou prehodenou zeminou, resp. pieskom.
6. Odvádzať odpadové vody do verejnej kanalizácie môže majiteľ nehnuteľností alebo producent len na základe písomnej zmluvy o odvádzaní odpadových vôd uzatvorenej medzi ním a vlastníkom verejnej kanalizácie alebo prevádzkovateľom verejnej kanalizácie, s ktorým má vlastník verejnej kanalizácie uzatvorenú zmluvu, pričom zmluva musí byť uzatvorená do 3 pracovných dní od vybudovania, resp. sprevádzkovania prípojky.

**Čl. IV**

**POVINNOSTI A ZODPOVEDNOSŤ VLASTNÍKA KANALIZAČNEJ PRÍPOJKY**

1. Vlastník kanalizačnej prípojky je povinný:

a/ zabezpečiť, aby kanalizačná prípojka bola vodotesná a vybudovaná tak, aby nedošlo k zmenšeniu prietočného profilu verejnej kanalizácie, do ktorej je zaústená,

b/ zabezpečiť opravy a údržbu kanalizačnej prípojky na vlastné náklady,

c/ odstrániť na vlastné náklady pripojenie kanalizačnej prípojky na verejnú kanalizáciu spôsobom určeným prevádzkovateľom verejnej kanalizácie v prípade, ak nedodrží technické podmienky,

1. Za vypúšťané odpadové vody a ich kvalitu zodpovedá producent odpadových vôd.
2. V prípade vypustenia ropných, toxických, chemických, mastných a iných nebezpečných látok do verejnej kanalizácie je producent alebo ten, kto túto skutočnosť zistil, povinný bezodkladne nahlásiť vlastníkovi a prevádzkovateľovi verejnej kanalizácie vznik havárie a riadiť sa pokynmi prevádzkovateľa.

**Čl. V**

**ODVOZ A ZNEŠKODŇOVANIE ODPADOVÝCH VOD ZO ŽÚMP**

1. V miestach, kde sa odpadové vody odvádzajú do žúmp, ktoré sú vybudované v zmysle stavebného povolenia, sa zneškodnenie odpadových vôd zabezpečuje vyčerpaním a odvozom odpadových vôd fekálnym vozidlom a ich likvidáciou v ČOV, len certifikovanými spoločnosťami.
2. Vypúšťanie a zneškodňovanie odpadových vôd zo žúmp do verejnej kanalizácie je prísne zakázané.
3. Úhradu poplatku za likvidáciu odpadových vôd a nákladov spojených s vytiahnutím a odvozom odpadových vôd hradí producent odpadových vôd.
4. Producent odpadových vôd, ktorý nie je pripojený na verejnú kanalizáciu je povinný uchovávať doklady o likvidácii odpadových vôd najmenej 2 roky a musí na požiadanie obce alebo kontrolných úradov preukázať spôsob likvidácie odpadových vôd.

**Čl. VI**

**STOČNÉ**

1. Za odvádzanie odpadových vôd verejnou kanalizáciou platí producent odpadových vôd vlastníkovi verejnej kanalizácie stočné. Výšku stočného za 1 m3 odpadovej vody stanoví paušálom na jednu osobu a mesiac obecné zastupiteľstvo obce Svinia svojim uznesením. Obecné zastupiteľstvo môže meniť výšku sadzby podľa pohybu vstupných nákladov na prevádzku verejnej kanalizácie.
2. Výška stočného pre nehnuteľnosti, fyzické osoby a domácnosti sa vypočíta vynásobením počtu osôb prihlásených osôb na bývanie v domácnosti / trvalý a prechodný pobyt / a počtom osôb vedených / zamestnaných/ u právnickej osoby.
3. Vlastník kanalizácie si vyhradzuje právo upraviť cenu v prípade zvýšenia vstupných nákladov na prevádzku verejnej kanalizácie odpadových vôd a čistenie odpadových vôd aj v priebehu bežného roka.

**Čl. VII**

**PREVÁDZKA VEREJNEJ KANALIZÁCIE**

1. Osoby poverené prevádzkovateľom sú oprávnené vstupovať v nevyhnutnom rozsahu na cudzie pozemky a do cudzích objektov za účelom zabezpečenia spoľahlivej funkcie verejnej kanalizácie, zistenia stavu meradla alebo jeho opravy, údržby alebo výmeny, vykonania kontrolného merania množstva a kvality vypúšťaných odpadových vôd, zistenia technického stavu kanalizačnej prípojky.

**Čl. VIII**

**OCHRANA VEREJNEJ KANALIZÁCIE**

1. Odvádzanie odpadových vôd do verejnej kanalizácie cez domové čistiarne odpadových vôd a žumpy je zakázané.

**Čl. IX**

**VODA Z POVRCHOVÉHO ODTOKU – DAŽĎOVÁ VODA**

1. Voda z povrchového odtoku / dažďová voda/, dopadajúca na strechu stavebných objektov alebo ich časti, ako aj voda dopadajúca na pozemok musí byť odvedená do podzemného alebo povrchového odvodňovacieho kanála, ak sa nachádza v blízkosti pozemku, pomocou vpustov alebo odvodňovacieho potrubia.
2. V prípade, ak sa v blízkosti pozemku nenachádza odvodňovací kanál alebo technické parametre kanála neumožňujú odviesť vodu do odvodňovacieho kanála, voda z povrchového odtoku musí byť zvedená do terénu v rámci pozemku majiteľa. Na pozemku sa pre tieto účely vybuduje trativod, resp. vsakovacie objekty.
3. Náklady spojené s odvedením dažďovej vody z povrchového odtoku alebo vybudovaním trativodu hradí majiteľ nehnuteľnosti, na ktorú zrážky spadnú.
4. Odvádzať dažďovú vodu z povrchového odtoku na chodníky a miestne komunikácie je zakázané.

**Čl. X**

**PRIESTUPKY, SANKCIE A POKUTY**

1. Priestupku voči tomuto nariadeniu sa dopúšťa ten, kto:

a/ vypúšťa odpadové vody do verejnej kanalizácie cez domové čistiarne odpadových vôd a žumpy,

b/ produkuje odpadové vody a nevybuduje prípojku, resp. nepripojí nehnuteľnosť na verejnú kanalizáciu najneskôr do 31.10.2015, alebo nevybuduje kanalizačnú prípojku pre nový stavebný objekt pred jeho kolaudáciou,

c/ nesplní technické podmienky kanalizačnej prípojky týkajúce sa miesta a spôsobu pripojenia na verejnú kanalizáciu a nevykoná úpravy, ktoré sú potrebné na bezpečnú a spoľahlivú prevádzku verejnej kanalizácie alebo nevybuduje kanalizačnú prípojku podľa predloženej projektovej dokumentácie,

d/ neuzatvorí zmluvu o pripojení a likvidáciu odpadových vôd s vlastníkom verejnej kanalizácie a vypúšťa odpadové vody do verejnej kanalizácie,

e/ nevie dôveryhodne / potvrdeniami o zaplatení za likvidáciu odpadových vôd/ preukázať spôsob likvidácie odpadových vôd, produkujúcich na svojom pozemku, ak v mieste producenta nie je vybudovaná verejná kanalizácia,

f/ vypúšťa do verejnej kanalizácie iné odpadové vody obsahujúce ropné, toxické, chemické, mastné a iné nebezpečné látky a nečistoty a spôsobí haváriu biologického čistenia odpadových vôd,

g/ odvedie vody z povrchového odtoku / dažďové vody/ do verejnej kanalizácie

h/ ten, kto vhadzuje alebo vysypáva do verejnej kanalizácie predmety, ktoré môžu ohroziť funkciu verejnej kanalizácie alebo poškodiť proces biologického čistenia odpadových vôd

i/ neumožní vstup prevádzkovateľovi alebo ním poverenej osobe na pozemok za účelom kontroly

1. Za priestupky uvedené v odseku 1 môže byť vlastníkovi nehnuteľnosti uložená pokuta až do výšky 330,- €.

**Čl. XI**

**ZÁVEREČNÉ USTANOVENIA**

1. Pokiaľ v tomto všeobecne záväznom nariadení nie je podrobnejšia úprava, odkazuje sa na zákon č. 442/2002 o verejných vodovodoch a verejných kanalizáciách v znení neskorších predpisov.
2. Na tomto všeobecne záväznom nariadení obce sa uznieslo obecné zastupiteľstvo vo Svinej dňa 15.06. 2015 uznesením č. 5/2015
3. Toto všeobecne záväzné nariadenie obce nadobúda účinnosť dňom 01.07. 2015

VZN vyvesené na úradnej tabuli OcÚ dňa 16.06.2015

Miroslav Nawrat

starosta obce